61 दिवसीय इस अभ्यास की टॉप्स करेगा फंडिंग; ग्लोरिया स्पोर्ट्स एरिना में बहाएंगे पसीना
ओलिंपिक गोल्ड मेडलिस्ट नीरज चोपड़ा तुर्की के ग्लोरिया स्पोर्ट्स एरिना में प्रशिक्षण लेंगे। खेल मंत्रालय के मिशन ओलिंपिक सेल (एमओसी) ने मध्य पूर्व देश में 61 दिनों की अवधि के प्रशिक्षण के उनके प्रस्ताव को मंजूरी दे दी है।
ओलिंपिक गोल्ड मेडलिस्ट नीरज चोपड़ा तुर्की के ग्लोरिया स्पोर्ट्स एरिना में प्रशिक्षण लेंगे। खेल मंत्रालय के मिशन ओलिंपिक सेल (MOC) ने मध्य पूर्व देश में 61 दिनों की अवधि के प्रशिक्षण के उनके प्रस्ताव को मंजूरी दे दी है।
नीरज ने टारगेट ओलिंपिक पोडियम स्कीम (टॉप्स) फंडिंग के तहत पिछले साल भी ग्लोरिया स्पोर्ट्स एरिना में प्रशिक्षण लिया था। अब 1 अप्रैल को तुर्की जाएंगे और 31 मई तक वहीं रहेंगे। टॉप्स इन 61 दिनों की फंडिंग करेगा।
फंडिंग में नीरज, उनके कोच क्लाउस बाटरेनिट्ज और उनके फिजियोथेरेपिस्ट का विमान किराया, बोर्डिंग और लॉजिंग, चिकित्सा बीमा, रहने-खाने का खर्च और स्थानीय परिवहन लागत शामिल होगी।
इस बार 90 मीटर थ्रो का है टारगेट
देश के सर्वश्रेष्ठ एथलीट गोल्डन बॉय नीरज चोपड़ा ने हाल ही में एक निजी कार्यक्रम में वीडियो कॉन्फ्रेंस से जुड़कर इस बार देश वासियों से बड़ा वादा किया है। दरअसल, उनके चाहने वाले लाखों-करोड़ों लोगों का उनसे एक सवाल हमेशा रहता है कि आखिर वे 90 मीटर भाला फेंकने का रिकॉर्ड कब हासिल करेंगे।
इस सवाल पर नीरज ने जबाब देते हुए कहा कि वे इस बार इस सवाल को बंद कर देंगे। यानी वे इस टारगेट को अचीव कर लेंगे। उन्होंने कहा कि इस गोल के लिए उनकी दिन-रात कड़ी मेहनत चल रही है। विश्व के उच्चतम एथलीट, कोच की निगरानी और दिशा-निर्देश में वे कड़ा अभ्यास कर रहे हैं। फिलहाल उनका फोकस सिर्फ और सिर्फ 90 मीटर व इससे अधिक का है।
तीन बड़ी प्रतियोगिताओं की कर रहें नीरज तैयारी
दरअसल, नीरज चोपड़ा इस साल होने वाली तीन बड़ी प्रतियोगिताओं के लिए तैयारी कर रहे हैं। जिसमें वर्ल्ड चैंपियनशिप, एशियाई खेल 2023 और डायमंड लीग का फाइनल शामिल है। हाल ही में जेवलिन थ्रोअर ने कहा था कि इस साल जेवलिन में 90 मीटर के आंकड़े को छूने की तैयारी कर रहे हैं।
उन्होंने कहा की ये एक जादुई आंकड़ा जिस तक कड़ी मेहनत के बाद ही पहुंच पाना संभव होता है। इसी साल होने वाली वर्ल्ड चैंपियनशिप में हिस्सा लेना है। 19 से 27 अगस्त के बीच हंगरी की राजधानी बुडापेस्ट में वर्ल्ड चैंपियनशिप होगी। चीन के ह्वांगझू में एशियन गेम्स भी है। 2024 में पेरिस ओलिंपिक के लिए भी क्वालिफिकेशन प्रोसेस इसी साल शुरू होना है।